ຫລາຍ​ພັນ​ຄົນ​ລຽນ​ແຖວ​ກັນ​ເຂົ້າ​ໄປ ​ໄວ້​ອາ​ໄລ ແລະ​ສັ່ງ​ລາພະ​ຣາ​ຊີ​ນີ ເອ​ລີ​ຊາ​ແບັດ ທີ II
ຫ້ອງຮັບ​ຮອງ​ໃຫຍ່​ແຫ່ງນັ້ນຈະເປີດໄວ້ 23 ຊົ່ວໂມງຕໍ່ມື້ ເພື່ອໃຫ້​ຜູ້​ໄວ້​ອາ​ໄລ​ພະ​ບໍ​ລົມ​ມະ​ສົບເຂົ້າ​ໄປ ແລະຈະຖືກຍາມ​ຮັກ​ສາ​ຄວາມ​ປອດ​ໄພ​ໂດຍທະຫານປະ​ຈຳພະຣາຊະວັງ
ພວກຜູ້ໄວ້ອາໄລຫຼາຍສິບພັນຄົນໄດ້ພາກັນຢືນລຽນແຖວຕະຫລອດທັງຄືນ ແລະ ເວັນ ໃນວັນພະຫັດວານນີ້ ເພື່ອເຂົ້າໄປຢ້ຽມໂລງພະບໍລົມມະສົບຂອງພະຣາຊີນີ ເອລີຊາແບັດທີ II ໃນຫ້ອງຮັບຮອງໃຫຍ່ຂອງຫໍສະພາແວັສມິນສເຕີ (Westminster) ວິດີໂອຖ່າຍທອດອອກອາກາດໃນລອນດອນໄດ້ສະແດງໃຫ້ເຫັນຜູ້ໄວ້ອາໄລໄປລຽນແຖວກັນ ເປັນສາຍລຽບຝັ່ງແມ່ນ້ຳເທມສ໌ (Thames) ແລະຢູ່ຟາກຂົວຫໍຄອຍ ຫລື Tower Bridge ຊຶ່ງມີຄວາມຍາວປະມານ 5 6 ກິໂລແມັດ ພວກເຈົ້າໜ້າທີ່ຄາດວ່າ ຈະມີປະຊາຊົນ 750,000 ຄົນ ໄປເຄົາລົບພະບໍລົມມະສົບ ກ່ອນພິທີປົງສົບຂອງພະຣາຊີນີທີ່ຈະຈັດຂຶ້ນໃນວັນຈັນຈະມາເຖິງນີ້ ຫ້ອງຮັບຮອງໃຫຍ່ແຫ່ງນັ້ນຈະເປີດໄວ້ 23 ຊົ່ວໂມງຕໍ່ມື້ ເພື່ອໃຫ້ຜູ້ໄວ້ອາໄລພະບໍລົມມະສົບເຂົ້າໄປ ແລະຈະຖືກຍາມຮັກສາຄວາມປອດໄພໂດຍທະຫານປະຈຳພະຣາຊະວັງ ພະຣາຊະວັງບັກກິງແຮມ (Buckingham) ໃນວັນພະຫັດວານນີ້ ໄດ້ເປີດເຜີຍ ຄໍາສັ່ງຢ່າງເປັນທາງການກ່ຽວກັບພິທີການຕ່າງໆ ຈົນໄປຮອດແລະຫຼັງຈາກ ພິທີປົງສົບທາງການໃນວັນຈັນຈະມານີ້ ໃນວັນສຸກມື້ນີ້, ກະສັດຊາລສ໌ທີ III ພ້ອມດ້ວຍບັນດານ້ອງໆຂອງພະອົງຈະເຂົ້າໄວ້ອາໄລຢູ່ຂ້າງໂລງພະບໍລົມມະ ສົບຂອງພະມານດາຂອງພວກພະອົງເປັນເວລາ 15 ນາທີ ໃນຫ້ອງຮັບຮອງໃຫຍ່ແວັສມິນສເຕີດັ່ງທີ່ພວກພະອົງໄດ້ເຮັດໃນຕົ້ນອາທິດນີ້ ໃນເວລາທີ່ໂລງພະບໍລົມມະສົບນັ້ນດອຍຢູ່ໃນພະວິຫານເຊນທ໌ ໄຈລສ໌ (St Giles) ໃນນະຄອນ ເອດິນເບີກ (Edinburg) ມີແຂກປະມານ 2,000 ຄົນ, ລວມທັງປະມຸກລັດທີ່ມາຢ້ຽມຢາມ ແລະບັນດາຜູ້ມີກຽດຄົນອື່ນໆ ຄາດວ່າຈະເຂົ້າຮ່ວມພິທີປົງສົບພະອົງໃນວັນຈັນຈະມາເຖິງນີ້ທີ່ ທີ່ພະວິຫານແວສມິນສເຕີ ອາບບີ (Westminster Abbey) ຫຼັງຈາກນັ້ນໃນທັນທີທັນໃດ ກໍຈະມີການຢືນກົງຄຳນັບດ້ວຍຄວາມມິດງຽບເປັນເວລາ 2 ນາທີ ໃນທົ່ວປະເທດອັງກິດ, ເຮັດໃຫ້ຊາວອັງກິດມີໂອກາດໄດ້ສະແດງຄວາມເຄົາລົບເປັນຄັ້ງສຸດທ້າຍຕໍ່ມື້ລາງກະສັດອົງນີ້ ຫຼັງຈາກນັ້ນ, ໂລງພະບໍລະສົບຂອງພະຣາຊີນີເອລີຊາແບັດ ກໍຈະຖືກນຳອອກຈາກພະວິຫານອາບບີໄປຜ່ານຫົວໃຈທາງປະຫວັດສາດຂອງນະຄອນຫຼວງ ລອນດອນໄປສູ່ປະຕູໄຊແວລລິງຕັນ (Wellington Arch) ໃກ້ກັບພະຣາຊະວັງ ບັກກິງແຮມໂດຍລົດລໍ້ບັນທຸກປືນທີ່ແກ່ດ້ວຍມ້າ, ໂດຍທີ່ກະສັດຊາລສ໌ທີ III ຈະຊົງພະດຳເນີນດ້ວຍພະບາດຢູ່ທາງຫລັງຂອງຂະບວນແຫ່ພະບໍລົມມະສົບ ແລະ ຣາຊະວົງອື່ນໆ ຍ່າງຕາມຫຼັງ ຈາກນັ້ນ ໂລງພະບໍລົມມະສົບກໍຈະຖືກຂັບເຄື່ອນຢູ່ໃນພະໂກດຂອງລັດໄປ ຫາປາສາດວິນເຊີ (Windsor) ເພື່ອທຳພິທີທີ່ໂບດເຊນທ໌ ຈອຣສ໌ (St Georges) ໃກ້ກັບປາສາດວິນເຊີ ຕໍ່ມາໃນມື້ນັ້ນ, ສະມາຊິກຂອງຄອບຄົວຣາຊະວົງ ຈະຈັດພິທີຝັງສົບເປັນການ ສ່ວນຕົວ ຢູ່ທີ່ໂບດອະນຸສອນສະຖານກະສັດຈອຣສ໌ (George) ທີ VI, ບ່ອນທີ່ ພະຣາຊິນີຈະຖືກຝັງໄວ້ຄຽງຂ້າງພະສາມີຂອງພະອົງ ຄືເຈົ້າຊາຍຟີລິບ ຜູ້ທີ່ ສິ້ນພະຊົນໄປໃນປີກາຍນີ້ ພະຣາຊີນີເອລີຊາແບັດໄດ້ສິ້ນພະຊົນໄປໃນວັນທີ 8 ກັນຍາທີ່ປາສາດແບລມໍຣາລ (Balmoral) ໃນເຂດທີ່ຮາບສູງຂອງສກອດແລນ ຊຶ່ງເປັນສະຖານທີ່ຮັກຫອມຂອງພະອົງ ແລະບ່ອນທີ່ເຈົ້າຊາຍຊາລສ໌ໄດ້ຂຶ້ນສະເຫວີຍຣາດເປັນ ກະສັດນັ້ນ